**I N D O K O L Á S**

**Szombathely Megyei Jogú Város Önkormányzata Közgyűlésének a helyi adókról szóló 38/2011.(XII.19.) önkormányzati rendelet módosításához**

A helyi adókról szóló 1990. évi C. törvény (a továbbiakban: Htv.) 2016. január 1. napján hatályba lépő módosítása értelmében az Önkormányzat által a vállalkozók számára nyújtható helyi iparűzési adómentesség, adókedvezmény köre kibővítésre kerül.

1. §

A Htv. 39/C.§ (5) bekezdése szerint a maximálisan 2,5 millió forint vállalkozási szintű adóalap alatti vállalkozások részére, valamint a háziorvos, házi gyermekorvos, fogorvos, védőnő vállalkozó számára az önkormányzatok által rendeletben szabályozott mentesség, kedvezmény csekély összegű (de minimis) támogatásnak minősül, ezért Szombathely Megyei Jogú Város Önkormányzata Közgyűlésének a helyi adókról szóló 38/2011.(XII.19.) önkormányzati rendelet(továbbiakban: R.) 1/A. §-ának a 3. *állami támogatás*, illetve a 4. *egy és ugyanazon vállalkozás* fogalmakkal történő kiegészítése szükséges.

2. §

A R. 6. §-a szabályozza a helyi iparűzési adóhoz kapcsolódó adómentességet. A 2,5 millió forint vállalkozási szintű adóalap alatti vállalkozások részére biztosított mentesség egyértelmű, pontos szabályozására kerül sor. Továbbá a Htv. módosítása alapján ezen adómentesség mellett a háziorvosi, házi gyermekorvosi, fogorvosi alapellátási tevékenységet végző, a Htv. előírásainak megfelelő vállalkozások részére Szombathely Megyei Jogú Város Önkormányzata a maximálisan adható adómentességet kívánja biztosítani.

A csekély összegű (de minimis) támogatásra vonatkozó előírásokkal egészül ki a rendelet.

3. §

A rendelet tervezet mellékletét képezi az Európai Bizottság által elfogadott tartalmú de minimis nyilatkozat és igazolás.

4. §

A rendelet hatályba lépését szabályozza.

Szombathely, 2015. december „ .”